卫宗武
是岁之夏紫芝复生成丛大者径七八寸
异物不易遇，其出由地灵。
伊耆阐坤珍，三秀既挺生。
赋形虽恨小，殊喜见未曾。
朱明复荐祥，仟种茂丛茎。
涉者既敷腴，大者尤轮囷。
周遭径盈尺，菌蠢叠成层。
团团盘赤玉，艳艳杯紫金。
霏烟气葱郁，映日光晶荧。
神芝产冢阜，岁久迹已陈。
不图余七袠，一再见斯今。
有开必有先，休符不徒呈。
老矣百无欲，弗原在其身。
所积顾不厚，敢觊及子孙。
惟冀福吾宗，以洎邦之人。
皇穹其畀矜，茂毓贤与英。
出际风云会，为世建太平。
汉代歌芝房，其事不足云。
致君尧舜上，朝野沸颂声。
复见祥蓂敷，岂但朱草荣。
散为天下瑞，郁郁而纷纷。